Document ID: 32000R0264

Ir-Regolament tal-kummissjoni (KE) Nru 264/2000
tat-3 Frar 2000
dwar l-implimentazzjoni tar-Regolament tal-Kunsill (KE) Nru 2223/96 rigward statistiċi ta' finanzi pubbliċi fuq żmien qasir
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 2223/96 tal-25 Ġunju 1996 dwar is-sistema Ewropea ta' kontijiet nazzjonali u reġjonali fil-Komunità [1], kif emendata bir-Regolament (KE) Nru 448/98(2), u partikolarment l-Artikolu 3 [2] tiegħu,
Billi:
(1) Skond l-Artikolu 104/(2) tat-Trattat, il-Kummissjoni trid tikkontrolla l-iżvilupp tas-sitwazzjoni ta' l-estimi.
(2) Ir-Regolament tal-Kunsill (KE) Nru 1466/97 tas-7 Lulju 1997 dwar it-tisħiħ tas-sorveljanza ta' posizzjonijiet ta' l-estimi u s-sorveljanza u l-kordinazzjoni ta' strateġiji ekonomiċi [3] meqjusa xierqa biex jimxu id f'id mal-proċedura ta' sorveljanza multilaterali fl-Artikolu 99(3) u (4) tat-Trattat b'sistema ta' twissija bikrija, li fuqha l-Kunsill irid iwissi Stat Membru fi stadju bikri għall-ħtieġa li jieħu azzjoni korrettiva meħtieġa għall-estimi sabiex jipprevjieni li l-isbilanċ tal-gvern isir eċċessiv.
(3) Ir-rapport tal-Kunsill Ekofin dwar il-ħtiġiet statistiċi fl-unjoni ekonomika u monetarja, approvat fit-18 Jannar 1999, abbozza partikolarment il-ħtieġa ta' statistiċi finanzjarji pubbliċi komuni u armonizzati fuq żmienijiet qosra ta' l-Istati Membri, partikolarment dawk li jappartjienu għall-unjoni ekonomika u monetarja.
(4) Ir-regoli tal-kontijiet nazzjonali, speċjalment il-konċetti tas-Sistema Ewropea ta' kontijiet 1995 (ESA 95), huma meqjusa bħala strumenti li jiżguraw il-komparabilità u t-trasparenza ta' data bejn l-Istati Membri.
(5) Avviċinament pass-pass lejn il-bini ta' sett sħiħ ta' kontijiet għal kull kwart tas-sena għas-settur governattiv fil-qafas ta' l-ESA 95 għandu jiġi segwit, mill-bidu tas-sena 2000 bl-ewwel sett ta' komponenti tal-kontijiet tal-gvern ġenerali jkunu disponibbli skond il-fehm l-ESA 95.
(6) Għandha tingħata prijorita lill-komponenti li jirrappreżentaw bassara ta' min joqgħod fuqhom fit-tendenza tal-finanzi pubbliċi u li jkunu disponibbli regolarment fil-ħin.
(7) It-taxxi, il-kontribuzzjonijiet soċjali u l-benefiċċji soċjali attwali, bħala l-ewwel sett ta' komponenti, iridu jagħtu sinjali bikrija ta' twissija għal riskji possibli fl-estimi u tagħrif ta' ħtieġa dwar żviluppi ċikliċi fl-ekonomija.
(8) Ġie konsultat il-Kumitat ta' l-Istatistika Monetarja, Finanzjarja u tal-Bilanċ tal-Pagamenti (CMFB), imwaqqaf bid-Deċiżjoni tal-Kunsill 91/115/KEE [4], kif emendat bid-Deċiżjoni 96/174/KE [5].
(9) Il-miżuri meħuda f'dan ir-Regolament huma bi qbil ma' l-opinjoni tal-Kumitat għall-Programm Statistiku (SPC), imwaqqaf bid-Deċiżjoni 89/382/KEE, Euratom [6],
ADOTTAT DAN IR-REGOLAMENT:
Artikolu 1
Għan
Il-mira ta' dan ir-Regolament huwa li jiddefinixxi l-lista u l-karatteristiċi ewliena li jridu jiġu mibgħuta kull kwart ta' sena mill-Istati Membri kollha mis-sena 2000, sabiex ikun disponibbli sett ta' statistika komuni u armonizzat fuq żmien qasir dwar il-finanzi pubbliċi.
Artikolu 2
Kategoriji interessati fit-trasmissjoni ta' data kull kwart ta' sena
L-Istati Membri għandhom jibagħtu lill-Kummissjoni (Eurostat) data kull kwart ta' sena għall-kategoriji li ġejjin ta' riżorsi u użi tal-gvern ġenerali, kif kodifikati fl-ESA 95:
fuq in-naħa tar-riżorsi:
- taxxi fuq il-produzzjoni u l-importazzjoni (D.2)
- taxxi korrenti fuq id-dħul, għana, ecc. (D5)
- taxxi kapitali (D.91)
- kontribuzzjonijiet soċjali attwali (D.611),
fuq in-naħa ta' l-użu:
- benefiċċji soċjali oħra għajr trasferimenti soċjali f'oġġetti (D.62).
Artikolu 3
Sorsi u metodi għall-bini tad-data kull kwart ta' sena
Il-bini ta' data kull kwart ta' sena għall-kategoriji riferiti fl-Artikolu 2 għandhom jirrispettaw ir-regoli li ġejjin:
1. data kull kwart ta' sena għandha tkun imsejsa fuq tagħrif dirett minn għejun bażiċi, bħalma huma per eżempju sorsi ta' kontijiet pubbliċi jew amministrattivi, li jirrappreżentaw, għal kull kategorija, mill-inqas 90 % ta' l-ammont tal-kategorija;
2. it-tagħrif dirett għandu jitlesta b'aġġustamenti ta' kopertura, jekk meħtieġa, u b'aġġustamenti konċettwali sabiex iġibu d-data ta' kull kwart ta sena jaqblu mal-fehma ta' l-ESA 95.
3. id-data ta' kull kwart ta'sena u d-data ta' kull sena korrispondenti għandhom ikunu konsistenti.
Artikolu 4
Tqassim taż-żmien għat-trasmissjoni tad-data kull kwart ta' sena
1. Data għal kull kwart tas-sena għandhom jiġu mibgħuta lill-Kummissjoni (Eurostat) f'perjodu ta' żmien li ma jaqbiżx it-tliet xhur mit-tmiem tal-kwart tas-sena li għalih jirreferu d-data.
2. Kull reviżjoni tad-data kull kwart ta' sena għandha tiġi mibgħuta fl-istess żmien.
3. L-ewwel kunsinna tad-data kull kwart ta' sena għandha tirreferi għad-data ta' l-ewwel kwart tas-sena 2000. Dawn id-data għandhom jintbagħtu mhux iktar tard mit-30 Ġunju 2000.
Artikolu 5
Trasmissjoni tas-serje ta' żmien
1. L-Istati Membri għandhom jibagħtu lill-Kummissjoni (Eurostat) id-data ta' kull kwart tas-sena għall-kategoriji riferiti fl-Artikolu 2 u li jibdew mill-ewwel kwart tas-sena 1991.
2. Data b'lura għandhom jinbnew skond l-għejun u l-metodi speċifikati fl-Artikolu 3(2) u (3).
3. Data b'lura mill-ewwel kwart tas-sena 1998 sa l-aħħar kwart tas-sena 1999 għandhom jiġu mibgħuta lill-Kummissjoni (Eurostat) mhux iktar tard mill-31 Diċembru 2000.
4. Data b'lura mill-ewwel kwart tas-sena 1991 sar-raba' kwart tas-sena 1997 għandhom jintbagħtu lill-Kummissjoni (Eurostat) mhux iktar tard mit-30 Ġunju 2002.
Artikolu 6
Dispożizzjonijiet transizzjonali
1. Dispożizzjonijiet transizzjonali għandhom jinteressaw lill-Istati Membri li m'humiex f'pożizzjoni li jibgħatu, mis-sena 2000, id-data għal kull kwart ta' sena skond it-tqassim taż-żmien deskritt fl-Artikolu 4(1) u skond l-għejun u l-metodi speċifikati fl-Artikolu 3.
2. Dawn l-Istati Membri għandhom jibagħtu lill-Kummissjoni (Eurostat) l-aħjar stimi tagħhom tal-kwart tas-sena skond it-tqassim taż-żmien deskritt fl-Artikolu 4.
3. Fl-istess ħin għandhom jindikaw liema passi jkun għadhom jeħtieġu jagħmlu sabiex jkkonformaw mal-għejun u metodi speċifikati fl-Artikolu 3.
4. Il-perjodu ta' żmien li għalih jirreferu d-dispożizzjonijiet transizzjonali ma għandux jaqbeż it-tqassim ta' żmien speċifikat fl-Anness ma' dan ir-Regolament.
Artikolu 7
Implimentazzjoni tar-Regolament
1. L-Istati Membri għandhom jagħtu lill-Kummissjoni (Eurostat) deskrizzjoni ta' l-għejun u l-metodi wżati biex jibnu d-data ta' kull kwart ta' sena (deskrizzjoni inizjali), mhux iktar tard minn Marzu 2000.
2. Kull reviżjoni tad-deskrizzjoni inizjali ta' l-għejun u l-metodi wżati għall-bini tad-data ta' kull kwart ta' sena għandha tingħata mill-Istati Membri lill-Kummissjoni (Eurostat) meta jibagħtu d-data riveduti.
3. Id-deskrizzjoni inizjali u reviżjonijiet possibbli għandhom ikunu suġġetti għall-ftehim bejn kull Stat Membru interessat u l-Kummissjoni (Eurostat).
4. Fuq il-bażi tad-deskrizzjoni/jiet mibgħuta mill-Istati Membri, il-Kummissjoni (Eurostat) għandha teżamina partikolarment l-applikabilità tal-kriterju ta' 90 % meħtieġ skond l-Artikolu 3(1), għall-ewwel estimu ta' kwart ta' sena li għandu x'jaqsam ma' kull waħda mill-kategoriji riferiti fl-Artikolu 2.
Jekk joħroġ fid-dehr li Stat Membru ma jkunx kapaċi jilħaq il-kriterju ta' 90 % minħabba l-kondizzjonijiet tiegħu, il-Kummissjoni (Eurostat) tista' tagħti deroga lill-Istat Membru interessat.
5. Il-Kummissjoni (Eurostat) għandha żżomm lill-SPC u lis-CMFB informati bl-għejun u l-metodi wżati minn kull Stat Membru.
Artikolu 8
Dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 Frar 2000.

Labels: 12
0
2
19